**Vyhlásenie predkladateľa**

Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene   
a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa na rokovanie Legislatívnej rady vlády Slovenskej republiky predkladá s rozporom s Ministerstvom financií Slovenskej republiky.

Rozpor s Ministerstvom financií Slovenskej republiky sa týka spôsobu financovania zdravotnej starostlivosti poskytovanej v detenčnom ústave zo zdrojov verejného zdravotného poistenia, a to prostredníctvom konkrétnej vhodnej formy financovania. Predkladateľ nesúhlasí s navrhovaným spôsobom financovaním zdravotnej starostlivosti poskytovanej v detenčnom ústave z prostriedkov verejného zdravotného poistenia, nakoľko úhrada za výkony poskytovaná zdravotnými poisťovňami nepokryje náklady na poskytovanú zdravotnú starostlivosť a služby súvisiace s poskytovaním zdravotnej starostlivosti v detenčnom ústave.

Vyjadrenie predkladateľa:

Podľa navrhovanej právnej úpravy sa ustanovuje detenčný ústav ako poskytovateľ zdravotnej starostlivosti v zmysle navrhovaných úprav v zákone č. 578/2004 Z. z. o poskytovateľoch zdravotnej starostlivosti. Podľa zákona o zdravotných poisťovniach príspevky na činnosť iných organizácií nie sú prevádzkové výdavky zdravotných poisťovní   
(§ 6a zákona č. 581/2004 Z. z.), a teda príspevok na činnosť detenčného ústavu by do nich nespadal. Ak by teda bolo nastavené financovanie celého detenčného ústavu čisto z príspevku z celkovej sumy predpisu poistného z verejného zdravotného poistenia, v systéme verejného zdravotného poistenia by došlo k odlivu zdrojov, ktoré sú potrebné na úhradu zdravotnej starostlivosti a z týchto zdrojov by boli financované činnosti, ktoré s poskytovaním zdravotnej starostlivosti ani vzdialene nesúvisia (napr. zabezpečenie väzenskej stráže v objekte). Pokiaľ ide o zdravotnú starostlivosť poskytovanú v detenčnom ústave, tá môže byť uhrádzaná štandardným spôsobom, ako je uhrádzaná zdravotná starostlivosť v prípade iných poskytovateľov zdravotnej starostlivosti, táto nemá však v zákone určené osobitné percento,   
z ktorého je financovaný z rozpočtu verejného zdravotného poistenia, ale financovanie prebieha na základe ním vykázaných výkonov a ich následnej úhrady z tej zdravotnej poisťovne, v ktorej je pacient (klient detenčného ústavu) zdravotne poistený.

Z uvedeného teda vyplýva, že financovanie zdravotnej starostlivosti z prostriedkov verejného zdravotného poistenia nepokryje náklady na prevádzku detenčného ústavu spojené s poskytovaním zdravotnej starostlivosti a službami súvisiacimi s poskytovaním zdravotnej starostlivosti, nakoľko platba za výkon neuhrádza náklady spojené s poskytovaním ústavnej zdravotnej starostlivosti.